Boligpriserne fortsætter visse steder med at stige, og det betyder, at ejerlejligheder og villaer i blandt andet Aalborg ved indgangen til 2015 koster mere, end de gjorde før finanskrisen. Det viser beregninger, som Nybolig har foretaget på basis af data fra Boligsiden.dk. Især i 9000 Aalborg og 9210 Aalborg SØ er priserne steget og har nået en ny historisk top både på ejerlejligheder og villaer. - En af de væsentligste årsager er, at den lavere rente har givet flere råd til at købe egen bolig. Samtidig ligger boligerne i attraktive storbyområder, hvilket er med til at fastholde en konstant og stor efterspørgsel, der i sig selv er med til at presse priserne op, siger Kim Pauli, der er pressechef ved Nybolig. Både København og Aarhus er også med, og helt i top ligger villaer med postnummer 2000 Frederiksberg.

Opsummering:
I områder i Aalborg koster villaer og ejerlejligheder nu mere end nogensinde før.